Beurtkrag: Eskom sê die ligte bly dié naweek aan | Netwerk24
Deur William Horne 12 Julie 2019 18:05
Die kragnetwerk is “vir eers” stabiel, het Eskom Vrydag verseker.
“Die vooruitsig is nou weer groen,” het Dikatso Mothae, adjunkwoordvoerder van Eskom, by navraag bevestig, met verwysing na die kleurkode-gradering vir ’n beurtkragrisiko. Groen beteken die risiko vir beurtkrag is op sy laagste vlak.
Dit kom nadat noodstelsels Dinsdag ontplooi is om ’n skielike beurtkragrisiko in toom te hou. Mothae sê die nasionale kragnetwerk ervaar nie meer die vlak van druk wat Dinsdag skielike ingryping vereis het nie.
Eskom sê sy noodstelsels is nou nie meer nodig nie vanweë ’n reeks opwekkers wat weer tot sy beskikking is.
Volgens Mothae het kraginvoer vanuit Mosambiek se Cahora Bassa- hidroëlektriese kragaanleg die week weer 400 megawatt (MW) ekstra na Suid-Afrika begin uitvoer. Dis soos herstelwerk aan die transmissienetwerk ná sikloon Idai in April vanjaar gedoen word.
Daarboonop het sowel die Ingula- hidroëlektriese pompskema in die Drakensberge as die Hendrina-steenkoolkragstasie in Mpumalanga vroegtydig hul beplande instandhouding voltooi. Albei aanlegte kon elk ’n eenheid vroegtydig weer aanlyn bring.
Mothae sê daar is ook vier ander steenkoolkragstasie-eenhede wat weens gedwonge afskakeling weer vandeesweek op die been gebring is, maar sy wou nie die verwante kragstasies noem nie.
Dinsdag het Eskom volgehou hoewel sy noodstelsels ontplooi is, het die beskikbaarheid van sy dieselopwekkers asook die gebruik van nuwe eenhede by Kusile en Medupi beteken geen waarskuwing vir beurtkrag was nodig nie.
Albei dié nuwe eenhede – Medupi nr. 2 en Kusile nr. 3 – bly steeds aan, al is hulle nog nie amptelik kommersieel in gebruik geneem is nie.
Medupi nr. 2 is reeds op 12 November 2018 suksesvol getoets met sy volle opwekkingsvermoë
van 796 MW.
Wanneer hy wel kommersieel in werking tree, sal slegs een eenheid, nr. 1, nog uitstaande wees voordat die kragstasie se konstruksie uiteindelik, ná vele vertragings, voltooi is.
Meer oor: Eskom | Steenkoolkragstasies | Beurtkrag | Staatsondernemings